M-Net wys omstrede 'Leaving Neverland' dié naweek | Netwerk24
M-Net wys omstrede 'Leaving Neverland' dié naweek
14 Maart 2019 17:11
Die omstrede dokumentêr Leaving Neverland is Vrydag en Saterdag in Suid-Afrika te sien.
M-Net het die regte bekom om die dokkie in twee dele uit te saai. Vrydagaand 15 Maart word die eerste deel om 21:00 op M-Net (101) gewys en die tweede deel Saterdag ook om 21:00.
Die dokkie het net meer as 'n week gelede op die Sundance-filmfees gewys en dadelik opspraak verwek.
Michael Jackson en Wade Robson
Dis vervaardig deur Dan Reed wat in sy loopbaan al vyf Bafta-toekennings gewen het. Hy is ook die regisseur.
Die dokkie is vier uur lank en gee gebeure weer van James Safechuck en Wade Robson (nou volwasse mans in hul 30's) wat vriende met Michael Jackson was toe hulle tien en sewe jaar oud was.
Onderhoude word met hulle en hul gesinne en ouers gevoer en onthullings word oor seksuele misbruik gemaak. Weens die sterk taalgebruik, verwysings na selfbesering en grafiese beskrywings van seks met kinders is die dokumentêr nie geskik vir kinders nie.